
Poštovani gospodine Mađarić,
vezano za Vaše očitovanje od 7. kolovoza 2026. , dodatno pojašnjavamo način dostave predmetnog rješenja.
[bookmark: _GoBack]Članak 85. Zakona o općem upravnom postupku (ZUP) uređuje osobnu dostavu, dok članak 94. ZUP-a uređuje dostavu elektroničkim putem. Navedene odredbe potrebno je primjenjivati zajedno s obzirom na vrstu pismena koje se dostavlja. U konkretnom slučaju riječ je o drugostupanjskom rješenju Povjerenika za informiranje kojim je odlučeno o žalbi. Za navedeno rješenje propisana je osobna dostava. Stoga se, neovisno o tome što je postupak pokrenut elektroničkim putem i što ste iskazali interes za elektroničku dostavu, rješenje ne može dostaviti običnom elektroničkom poštom.
Naime, članak 94. stavak 4. ZUP-a propisuje da se dostava elektroničkim putem na adresu elektroničke pošte može obaviti kada osobna dostava nije obvezna. U ovom slučaju osobna dostava jest obvezna, zbog čega nema zakonske osnove za dostavu predmetnog rješenja na adresu elektroničke pošte.
Kao što smo i naveli ranije, dostava predmetnog rješenja putem Osobnog korisničkog pretinca u sustavu e-Građani trenutačno nije tehnički uspostavljena za ovu vrstu pismena. Neovisno o tome, navedeni način dostave ne bi mogao zamijeniti obveznu osobnu dostavu kada je ona propisana za konkretno pismeno.
Slijedom navedenoga, činjenica da je Vaš podnesak podnesen elektroničkim putem, kao ni Vaš zahtjev za elektroničku dostavu ne mogu dovesti do primjene elektroničkog načina dostave protivno zakonski propisanom načinu dostave predmetnog rješenja.
Osobna dostava u ovom slučaju nužna je i radi pouzdanog utvrđivanja datuma dostave s obzirom na to da od uredne dostave drugostupanjskog rješenja počinju teći zakonom propisani rokovi za daljnje ostvarivanje prava stranke. Stoga je predmetno rješenje upućeno na osobnu dostavu putem poštanske službe, uz dostavnicu kao dokaz o obavljenoj dostavi i datumu njezina izvršenja.
Slijedom svega navedenoga, ostajemo kod prethodno danog odgovora te Vas molimo da predmetnu pošiljku preuzmete u naznačenom poštanskom uredu.
S poštovanjem,
zppi@mirovinsko.hr  

